Diari Oficial de la Generalitat Valenciana


Sumari del DOGV 7748, del 29-03-2016 (2016/2052)

RESOLUCIÓ de 14 de març de 2016, de la consellera de Justícia, Administració Pública, Reformes Democràtiques i Llibertats Públiques, per la qual es constitueix el Comité Tècnic d'Experts per a la valoració de la retirada de vestigis relatius a la Guerra Civil i la Dictadura a la Comunitat Valenciana i dels supòsits determinants d'excepcionalitat.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7748

Data del DOGV
:   29-03-2016

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2016/2052


Data del document
:   14-03-2016

Organisme emissor
:   Conselleria de Justícia, Administració Pública, Reformes Democràtiques i Llibertats Públiques

Tipus de document
:   Resolució

Anàlisi jurídica

 Descriptors 

:   * Conselleria de Justícia, Administració Pública, Reformes Democràtiques i Llibertats Públiques

RESOLUCIÓ de 14 de març de 2016, de la consellera de Justícia, Administració Pública, Reformes Democràtiques i Llibertats Públiques, per la qual es constitueix el Comité Tècnic d'Experts per a la valoració de la retirada de vestigis relatius a la Guerra Civil i la Dictadura a la Comunitat Valenciana i dels supòsits determinants d'excepcionalitat. [2016/2052]  
En virtut de la Resolució de 26 d'octubre de 2015, de la consellera de Justícia, Administració Pública, Reformes Democràtiques i Llibertats Públiques (DOCV 7646, 29.10.2015), es va constituir, com a grup de treball adscrit a l'esmentada conselleria, la Comissió Tècnica de Coordinació per a l'elaboració d'un catàleg de vestigis relatius a la Guerra Civil i la Dictadura, en l'àmbit de la Comunitat Valenciana, als efectes previstos en la Llei 52/2007, de 26 de desembre, per la qual es reconeixen i amplien drets i s'estableixen mesures en favor dels que van patir persecució o violència durant la Guerra Civil i la Dictadura.  
  
Aquesta Comissió ha elaborat, en l'àmbit de la Comunitat Valenciana, un catàleg de vestigis relatius a la Guerra Civil i la Dictadura, basant-se en la informació facilitada per les entitats locals, associacions que tenen entre els seus objectius o activitats els relacionats amb la recuperació de la memòria històrica i el reconeixement de les víctimes de la Guerra Civil i del franquisme i desenvolupen les seues activitats principalment a la Comunitat Valenciana, i el conjunt de conselleries de la Generalitat. Aquest catàleg en cap cas és un document tancat sinó, tot al contrari, un document viu i obert a constants alteracions, com a conseqüència bé de noves incorporacions, bé del fet que alguns dels vestigis arreplegats en aquest vagen sent retirats.  
  
La finalitat última del referit catàleg no és una altra que el compliment del que disposa la Llei 52/2007, de 26 de desembre, que obliga explícitament les administracions a retirar els símbols del franquisme.  
  
No obstant això, la inclusió o no de determinats vestigis en el catàleg no resulta tasca senzilla de determinar per a les diferents administracions competents, així com tampoc la decisió de si aquests han de ser retirats o al contrari mantinguts, per raó de circumstàncies de significat històric, pel seu valor artístic o artístic i religiós o per criteris tècnics.   
  
En conseqüència, amb la finalitat d'assessorar les administracions competents en aquesta matèria, atés el que disposa el Decret 154/2015, de 18 de setembre, del Consell, pel qual s'aprova el Reglament orgànic i funcional de la Conselleria de Justícia, Administració Pública, Reformes Democràtiques i Llibertats Públiques, que atribueix a la Direcció General de Reformes Democràtiques l'impuls de totes aquelles mesures que contribuïsquen a la recuperació de la memòria històrica, en el marc de la normativa vigent sobre la matèria, i en execució de les competències que em corresponen, d'acord amb el que disposa la disposició final primera del referit Decret 154/2015, resolc:  
  
  
Primer. Creació i naturalesa  
Es constitueix, com a grup de treball adscrit a la Conselleria de Justícia, Administració Pública, Reformes Democràtiques i Llibertats Públiques, el Comité Tècnic d'Experts per a la valoració de la retirada de vestigis relatius a la Guerra Civil i la Dictadura a la Comunitat Valenciana i dels supòsits determinants d'excepcionalitat.  
  
Segon. Objecte i funcions  
El Comité tindrà com a objecte la valoració, amb la sol·licitud prèvia de la Comissió Tècnica de Coordinació per a l'elaboració d'un catàleg de vestigis relatius a la Guerra Civil i la Dictadura, creada per Resolució de 26 d'octubre de 2015, de la consellera de Justícia, Administració Pública, Reformes Democràtiques i Llibertats Públiques (DOCV 7646, 29.10.2015) de:  
- La inclusió en el referit catàleg dels vestigis que se sotmeten a la seua consideració.  
- La concurrència d'algun supòsit que aconselle exceptuar determinats vestigis de la regla general de retirada de tots els relatius a la Guerra Civil i la Dictadura, en l'àmbit de la Comunitat Valenciana, als efectes previstos en la Llei 52/2007, de 26 de desembre, per raó de circumstàncies de significat històric, pel seu valor artístic o artístic i religiós o per criteris tècnics.  
Així mateix, el Comité d'Experts, després de l'anàlisi del catàleg de vestigis, elaborarà, per iniciativa pròpia o a sol·licitud de la Comissió Tècnica de Coordinació, informes amb recomanacions sistematitzades dirigides a les administracions públiques i institucions, de cara a la retirada dels vestigis relatius a la Guerra Civil i la Dictadura a la Comunitat Valenciana. Aquests informes es dirigiran a la presidència de la Comissió Tècnica de Coordinació, regulada en l'esmentada Resolució de 26 d'octubre de 2015, de la consellera de Justícia, Administració Pública, Reformes Democràtiques i Llibertats Públiques.  
  
Tercer. Composició  
Estarà composta pels següents membres, que a continuació es designen:  
- Presidència: correspondrà a la persona titular de la Direcció General de Reformes Democràtiques, de la Conselleria de Justícia, Administració Pública, Reformes Democràtiques i Llibertats Públiques.  
- Vocals:  
- Ana Aguado Higón, catedràtica d'Història Contemporània de la Universitat de València.  
- Ester Alba Pagán, professora titular d'Història de l'Art de la Universitat de València.  
- Antonio Bravo Conderana, subdirector de Patrimoni Cultural i Museus, de la Conselleria d'Educació, Investigació, Cultura i Esports.  
  
- Edelmir Galdón Casanoves, cap de Secció de Difusió Cultural, de la Conselleria d'Educació, Investigació, Cultura i Esports.  
- Cristina García Pascual, professora titular de Filosofia del Dret, Institut de Drets Humans, Universitat de València.  
- Eugenio J. de Manuel Rozalén, coordinador tècnic de la Federació Valenciana de Municipis i Províncies.  
- Pascual Marzal Rodríguez, professor titular d'Història del Dret, Universitat de València.  
- Rosa Monlleó Peris, catedràtica d'Història Contemporània de la Universitat Jaume I.  
- José Miguel Santacreu Soler, catedràtic d'Història Contemporània de la Universitat d'Alacant.  
- Vicente Muñoz Puelles, membre del Consell Valencià de Cultura.  
- Actuarà com a secretari del Comité, amb veu però sense vot, la persona que ocupe el Servei d'Anàlisi i Impuls dels Drets, Llibertats i Desenvolupament Democràtic.  
  
Quart. Funcionament i règim jurídic  
Per a complir la seua comesa, la persona que exercisca la presidència de la comissió establirà el calendari de sessions, el mètode de treball i, en general, decidirà tots aquells aspectes que considere necessaris per al bon fi d'aquest, sempre en funció de l'existència d'assumptes que requerisquen la seua actuació.  
La comissió podrà reunir-se les vegades que considere convenient en la seu de la Conselleria de Justícia, Administració Pública, Reformes Democràtiques i Llibertats Públiques, i podrà, així mateix, sol·licitar informes sectorials sobre les matèries pròpies del seu objecte, tant a la mateixa Administració de la Generalitat, en funció de les seues competències, com a altres òrgans i institucions que considere convenients.  
D'altra banda, el seu règim jurídic serà l'establit per als òrgans col·legiats en els articles 22 i següents de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
Cinqué. Infraestructura i mitjans.  
El suport administratiu i tècnic que necessite la comissió per al degut exercici de les seues funcions serà prestat per la Conselleria de Justícia, Administració Pública, Reformes Democràtiques i Llibertats Públiques.  
  
Sisé. Incidència econòmica en la dotació de gasto  
L'aplicació i desplegament d'aquesta resolució no podrà tindre cap incidència en la dotació de tots i cada un dels capítols de despesa assignats a la Conselleria de Justícia, Administració Pública, Reformes Democràtiques i Llibertats Públiques i, en tot cas, haurà de ser atés amb els seus mitjans personals i materials.  
  
Seté. Recursos  
Contra aquesta resolució, que posa fi a la via administrativa, es podrà interposar un recurs contenciós administratiu en el termini de dos mesos comptats des de l'endemà de la publicació, davant del Tribunal Superior de Justícia de la Comunitat Valenciana, de conformitat amb el que disposen els articles 109 i 110 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, així com en els articles 14.2 i 46 de la Llei 29/1998, de 13 de juliol, reguladora de la jurisdicció contenciosa administrativa. No obstant això, podrà interposar-se potestativament recurs de reposició davant del mateix òrgan que va dictar l'acte que es recorre, en el termini d'un mes comptat des de l'endemà de la publicació, o qualsevol altre recurs que estime procedent per a la defensa dels seus interessos.  
  
València, 14 de març de 2016.- La consellera de Justícia, Administració Pública, Reformes Democràtiques i Llibertats Públiques: Gabriela Bravo Sanestanislao.